魯共公擇言
作者：先秦：佚名 
篇章：古文觀止 卷四・戰國文

paragraphs: 樑王魏嬰觴諸侯於範臺。酒酣，請魯君舉觴。魯君興，避席擇言曰：“昔者，帝女令儀狄作酒而美，進之禹，禹飲而甘之，遂疏儀狄，絕旨酒，曰：‘後世必有以酒亡其國者。’齊桓公夜半不嗛，易牙乃煎熬燔灸，和調五味而進之，桓公食之而飽，至旦不覺，曰：‘後世必有以味亡其國者。’晉文公得南之威，三日不聽朝，遂推南之威而遠之，曰：‘後世必有以色亡其國者。’楚王登強臺而望崩山，左江而右湖，以臨彷徨，其樂忘死，遂盟強臺而弗登，曰：‘後世必有以高臺陂池亡其國者。’今主君之尊，儀狄之酒以；主君之味，易牙之調也；左白臺而右閭須，南威之美也；前夾林而後蘭臺，強臺之樂也。有一於此，足以亡其國。今主君兼此四者，可無戒與！”樑王稱善相屬。